text: Gæsterne er vilde med lille kro
  15 marts 2016 kl. 17.54
  Agerskov Kro og Hotel er landets bedste i sin kategori.
  Sønderjyske Agerskov Kro og Hotel er kåret som årets bedste i konkurrence med 85 andre over hele landet.
  - Det er et kæmpe løft, som vi er utrolig stolte af, fortæller indehaver Peter Otte til TV SYD.
  Det er gæsterne på de mange hoteller og kroer, der har valgt Agerskov Kro og Hotel som det sted, de helst vil anbefale til andre.
  Prisen er på 25.000 kroner. Penge som værtsparret allerede har øremærket, da 2016 er et specielt år.
  - 1. april har vi været værtspar på kroen i 40 år. Det skal fejres. Så det er rigtig fint, at vi fik prisen i år, fortæller indehaver Bodil Otte.
  Det er første gang, at kæden Small Danish Hotels uddeler prisen for årets hotel.
  